PATVIRTINTA

Kauno miesto savivaldybės tarybos

2019 m. balandžio 30 d.

sprendimu Nr. T-175

**ETIKOS KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Etikos komisijos nuostatai reglamentuoja Etikos komisijos (toliau – Komisija) funkcijas, teises, pareigas, Kauno miesto savivaldybės tarybos (toliau – Tarybas) nario elgesio tyrimo eigą, darbo organizavimo ir sprendimų priėmimo tvarką ir kitus su Komisijos veikla susijusius klausimus.
2. Komisija savo veikloje vadovaujasi Lietuvos Respublikos Konstitucija, Lietuvos Respublikos valstybės politikų elgesio kodeksu, Lietuvos Respublikos vietos savivaldos įstatymu, Tarybos veiklos reglamentu, šiais nuostatais ir kitais teisės aktais.
3. Komisija laikosi pagarbos žmogui ir valstybei, teisingumo, sąžiningumo, skaidrumo ir viešumo, padorumo, pavyzdingumo, nesavanaudiškumo, nešališkumo ir atsakomybės principų.

**II SKYRIUS**

**KOMISIJOS TIKSLAS IR FUNKCIJOS**

1. Komisijos tikslas – užtikrinti, kad Tarybos nariai laikytųsi Lietuvos Respublikos valstybės politikų elgesio kodekso principų ir kitų teisės aktų reikalavimų.
2. Komisija atlieka šias funkcijas:
   1. prižiūri, kaip Tarybos nariai laikosi Vietos savivaldos įstatymo, Valstybės politikų elgesio kodekso, Viešųjų ir privačių interesų derinimo valstybinėje tarnyboje įstatymo, Tarybos veiklos reglamento, kitų teisės aktų, reglamentuojančių Tarybos narių veiklą ir elgesį, reikalavimų;
   2. analizuoja Tarybos narių nedalyvavimo Tarybos, jos komitetų ir komisijų posėdžiuose, taip pat Vietos savivaldos įstatymo nustatytų pareigų nevykdymo priežastis;
   3. priima sprendimus dėl Tarybos narių veiklos atitikties Vietos savivaldos įstatymo, Valstybės politikų elgesio kodekso, Viešųjų ir privačių interesų derinimo valstybinėje tarnyboje įstatymo, Tarybos veiklos reglamento, kitų teisės aktų, reglamentuojančių Tarybos narių veiklą ir elgesį, nuostatoms;
   4. nagrinėja Kauno miesto bendruomenės narių, valstybės institucijų, Kauno miesto savivaldybės bendruomenių ir bendruomeninių organizacijų atstovų siūlymus ir pastabas dėl Tarybos narių veiklos skaidrumo;
   5. teikia Vyriausiajai rinkimų komisijai siūlymą dėl Tarybos nario įgaliojimų nutraukimo, jeigu šis Tarybos narys yra praleidęs iš eilės 3 Tarybos posėdžius be pateisinamos priežasties;
   6. Tarybos narių, mero, savo iniciatyva teikia Tarybos nariams rekomendacijas dėl Viešųjų ir privačių interesų derinimo valstybinėje tarnyboje įstatymo nuostatų įgyvendinimo.

**III SKYRIUS**

**KOMISIJOS SUDARYMAS IR JOS DARBO ORGANIZAVIMAS**

6. Komisija sudaroma Tarybos įgaliojimų laikui Tarybos sprendimu. Komisijos nariais gali būti Tarybos nariai, valstybės tarnautojai, ekspertai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, visuomenės atstovai (Lietuvos Respublikoje įregistruotų viešųjų juridinių asmenų, išskyrus valstybės ar savivaldybės institucijas ar įstaigas, įgalioti atstovai), bendruomeninių organizacijų atstovai, kiti savivaldybės gyventojai. Komisijoje seniūnaičiai arba seniūnaičiai ir visuomenės atstovai turi sudaryti ne mažiau kaip 1/3 Komisijos narių. Seniūnaičius į Komisiją siūlo Kauno miesto savivaldybės administracijos direktorius, atsižvelgdamas į išplėstinės seniūnaičių sueigos siūlymus, o visuomenės atstovai siūlomi Tarybos veiklos reglamento nustatyta tvarka.

7. Komisijos pirmininką mero teikimu skiria Taryba iš Komisijos narių. Jeigu yra paskelbta Tarybos opozicija, Komisijos pirmininko kandidatūrą iš Komisijos narių meras teikia Tarybos opozicijos rašytiniu siūlymu, pasirašytu daugiau kaip pusės visų Tarybos opozicijos narių, Tarybos veiklos reglamento nustatyta tvarka. Komisijos pirmininku gali būti skiriamas tik nepriekaištingos reputacijos, kaip ji apibrėžta Vietos savivaldos įstatyme, Tarybos narys, kuris įstatymų nustatyta tvarka per pastaruosius 3 metus nebuvo pripažintas šiurkščiai pažeidusiu Viešųjų ir privačių interesų derinimo valstybinėje tarnyboje įstatymą. Komisijos pirmininkas netenka įgaliojimų prieš terminą mero siūlymu Tarybos sprendimu, jeigu jis pripažįstamas šiurkščiai pažeidusiu Viešųjų ir privačių interesų derinimo valstybinėje tarnyboje įstatymą arba neatitinkančiu Vietos savivaldos įstatyme nustatytų nepriekaištingos reputacijos reikalavimų.

8. Komisijos pirmininko pavaduotojas Komisijos pirmininko teikimu renkamas iš Komisijos narių visų Komisijos narių balsų dauguma.

9. Komisijos atsakingojo sekretoriaus pareigas atlieka Kauno miesto savivaldybės administracijos direktoriaus paskirtas valstybės tarnautojas, šios funkcijos įrašomos į jo pareigybės aprašymą. Atsakingasis sekretorius nėra Komisijos narys.

10. Komisijos posėdžiams pirmininkauja Komisijos pirmininkas, kai jo nėra – Komisijos pirmininko pavaduotojas. Jei nėra nei Komisijos pirmininko, nei pirmininko pavaduotojo, Komisijos narių sutarimu posėdžiui pirmininkauja Komisijos narys.

11. Pagrindinė Komisijos darbo forma – posėdis. Posėdis laikomas teisėtu, jei jame dalyvauja ne mažiau kaip pusė Komisijos narių.

12. Komisijos pirmininkas:

12.1. šaukia Komisijos posėdį, sudaro jo darbotvarkę, praneša Komisijos nariams apie posėdžio laiką ir sudaro galimybę susipažinti su posėdžio medžiaga ne vėliau kaip prieš 1 darbo dieną iki posėdžio;

12.2. informuoja Vyriausiąją tarnybinės etikos komisiją apie priimtus Komisijos sprendimus;

12.3. kviečia į Komisijos posėdžius asmenis, susijusius su nagrinėjamu klausimu;

12.4. išklauso Komisijos narių ir kitų posėdžio dalyvių nuomonę, skiria Komisijos nariams pavedimus;

12.5. turi teisę siūlyti Tarybai pakeisti Komisijos narį, jeigu jis be pateisinamos priežasties 3 kartus iš eilės nedalyvavo Komisijos posėdžiuose;

12.6. atlieka kitas šiuose nuostatuose ir teisės aktuose nurodytas funkcijas.

13. Komisijos narys turi teisę:

13.1. siūlyti Komisijai svarstyti klausimus, susijusius su Tarybos nario veikla, balsuoti dėl svarstomų klausimų;

13.2. siūlyti kviesti į Komisijos posėdžius reikiamus asmenis;

13.3. ne vėliau kaip prieš 1 darbo dieną iki posėdžio susipažinti su gauta tyrimo medžiaga.

14. Komisijos narys, negalintis dalyvauti Komisijos posėdyje, privalo prieš 1 darbo dieną iki posėdžio apie tai pranešti Komisijos pirmininkui.

15. Komisijos nariai sprendimą dėl svarstomo klausimo priima atviru balsavimu. Jei balsai pasiskirsto po lygiai, lemia Komisijos posėdžio pirmininko balsas.

16. Komisijos narys Komisijos posėdžio metu informuoja jo narius arba iki posėdžio – Komisijos pirmininką arba laikinai jo pareigas einantį asmenį apie nusišalinimą nuo klausimo, dėl kurio gali kilti viešųjų ir privačių interesų konfliktas, svarstymo. Nusišalinimo priėmimo (nepriėmimo) klausimas svarstomas Komisijos posėdyje, balsuojama, o rezultatai pažymimi posėdžio protokole. Jeigu priimamas nusišalinimas, Komisijos narys turi jokia forma nedalyvauti toliau svarstant interesų konfliktą keliantį klausimą ir priimant sprendimą.

17. Komisija, veikdama pagal šių nuostatų 5.2 ir 5.6 papunkčius, rengia posėdžius ne rečiau kaip kartą per mėnesį.

18. Komisijos posėdžiai yra protokoluojami. Komisijos posėdžio protokolą pasirašo Komisijos (posėdžio) pirmininkas ir atsakingasis sekretorius.

**IV SKYRIUS**

**TARYBOS NARIO ELGESIO TYRIMAS**

19. Tarybos nario elgesio tyrimas Komisijoje gali būti pradėtas, kai yra bent vienas iš šių pagrindų:

19.1. gautas fizinio ar juridinio asmens skundas, kreipimasis ar pranešimas (toliau – skundas) apie Tarybos nario galimai padarytą Valstybės politikų elgesio kodekse nustatytų valstybės politikų elgesio principų, nuostatų ar kituose teisės aktuose Tarybos nariui nustatytų reikalavimų pažeidimą;

19.2. visuomenės informavimo priemonėse paskelbta pagrįsta informacija apie Tarybos nario galimai padarytą pažeidimą;

19.3. gautas pranešimas apie Tarybos nario nedalyvavimą Tarybos, jos komitetų ir komisijų posėdžiuose be pateisinamos priežasties.

20. Tarybos nario elgesio tyrimas pradedama ne vėliau kaip per 10 dienų nuo 19.1 ir 19.2 papunkčiuose nurodyto pagrindo atsiradimo ir ne vėliau kaip per mėnesį nuo 19.3 papunktyje nurodyto pranešimo gavimo. Komisija tiria galimus pažeidimus, jeigu nuo jų padarymo praėjo ne daugiau kaip 1 metai. Anoniminiai skundai nenagrinėjami. Komisijos atliekamas pažeidimo tyrimas turi būti baigtas ne vėliau kaip per 30 dienų nuo tyrimo pradžios. Į šį terminą neįskaičiuojamas Tarybos nario laikino nedarbingumo, atostogų laikas ir laikas, kai Tarybos narys yra išvykęs į tarnybinę komandiruotę. Prireikus Komisija gali pratęsti šiame punkte nustatytą tyrimo terminą, bet ne ilgiau kaip dviem mėnesiams.

21. Komisija per 3 dienas nuo tyrimo pradžios surašo laisvos formos pranešimą, kuriuo informuoja Tarybos narį apie pradėtą jo elgesio tyrimą, jo teises, pateikia turimus duomenis apie padarytą pažeidimą ir prašo Tarybos nario iki šiame pranešime nurodytos datos pateikti rašytinį paaiškinimą. Komisija šį pranešimą Tarybos nariui įteikia asmeniškai arba įdeda į Tarybos nario korespondencijos dėžutę, esančią Kauno miesto savivaldybės pastate (Laisvės al. 96), ir apie tai informuoja Tarybos narį elektroniniu paštu.

22. Atlikdama tyrimą, Komisija turi teisę:

22.1. apklausti Tarybos narį, kurio elgesys tiriamas, ir kitus asmenis, susijusius su Tarybos nario tiriamu elgesiu ar politine veikla;

22.2. apklausti skundo autorių ir išsiaiškinti jo žinomą informaciją apie Tarybos nario galimai padarytą Valstybės politikų elgesio kodekse nustatytų valstybės politikų elgesio principų, šiuose nuostatuose ar kituose teisės aktuose Tarybos nariui nustatytų reikalavimų pažeidimą;

22.3. teisės aktų nustatyta tvarka susipažinti su reikiamais dokumentais ir gauti jų nuorašus (kopijas) ir kitą tyrimui reikalingą informaciją;

22.4. prireikus išvykti į įvykio vietą;

22.5. pasitelkti specialistų.

23. Atlikdami tyrimą, Komisijos nariai privalo:

23.1. vadovautis Lietuvos Respublikos Konstitucija, įstatymais, kitais teisės aktais;

23.2. laikyti paslaptyje duomenis ar žinias, kuriuos jie sužinojo vykdydami tyrimą, jeigu tokie duomenys ar žinios sudaro valstybės, komercinę, banko, tarnybos arba kitą įstatymų saugomą paslaptį;

23.3. nenaudoti 23.2 papunktyje nurodytų duomenų ar žinių asmeninei ar kitų asmenų naudai;

23.4. kol Komisija nebaigia tyrimo, niekam neteikti jokios informacijos apie vykdomo tyrimo aplinkybes, su tyrimu susijusius asmenis, turimą medžiagą, duomenis.

24. Šių nuostatų 23 punkto nuostatos taikomos ir Komisiją aptarnaujantiems darbuotojams, ir pasitelktiems specialistams.

25. Atlikdami tyrimą, Komisijos nariai, Komisiją aptarnaujantys darbuotojai ir jos pasitelkti specialistai netrikdo valstybės ir savivaldybių institucijų, kitų įmonių, įstaigų ar organizacijų darbo ir privalo susilaikyti nuo preliminarių vertinimų ir išvadų, kol nebaigtas tyrimas ir nėra Komisijos išvados.

26. Komisijos nariai, Komisiją aptarnaujantys darbuotojai ir jos pasitelkti specialistai už šiuose nuostatuose nustatytų pareigų pažeidimą atsako įstatymų nustatyta tvarka.

27. Tarybos narys, kurio elgesys tiriamas, turi teisę:

27.1. teikti Komisijai paaiškinimus, prašymus ir įrodymus;

27.2. baigus tyrimą susipažinti su tyrimo metu surinkta medžiaga;

27.3. dalyvauti Komisijos posėdžiuose.

28. Tarybos narys, teikiantis Komisijai paaiškinimus, negali būti verčiamas teikti paaiškinimus prieš save, savo šeimos narius ar artimuosius giminaičius.

29. Komisija, atlikusi tyrimą, ne vėliau kaip per 5 darbo dienas nuo tyrimo pabaigos savo posėdyje vertina tyrimo metu surinktus duomenis ir priima šių nuostatų 31 punkte nurodytus sprendimus. Apie Komisijos posėdžio vietą ir laiką ne vėliau kaip prieš 5 dienas iki posėdžio pradžios turi būti pranešta Tarybos nariui. Jo neatvykimas į Komisijos posėdį ar paaiškinimo nepateikimas nekliudo Komisijai priimti sprendimą.

30. Pakartotiniai skundai apie galimą Tarybos nario padarytą pažeidimą nenagrinėjami, išskyrus atvejus, kai gautame skunde yra nurodomos naujos aplinkybės, kurios nebuvo ir negalėjo būti žinomos atlikto tyrimo metu, ir dėl to Komisijos priimtas sprendimas yra galimai neteisingas. Dėl pakartotinio tyrimo būtinumo sprendžia Komisija ne vėliau kaip per 10 dienų nuo tokio skundo gavimo. Komisijai nusprendus pradėti pakartotinį tyrimą, jis atliekamas pagal šiuose nuostatuose nustatytas procedūras.

31. Tarybos nario elgesio tyrimą atlikusi Komisija gali priimti šiuos sprendimus:

31.1. konstatuoti, kad Tarybos narys nepažeidė Valstybės politikų elgesio kodekse ar kituose teisės aktuose nustatytų valstybės politiko elgesio principų ir reikalavimų;

31.2. konstatuoti, kad Tarybos narys pažeidė Valstybės politikų elgesio kodekse ar kituose teisės aktuose nustatytus valstybės politiko elgesio principus ir reikalavimus;

31.3. rekomenduoti Tarybos nariui suderinti savo elgesį ar veiklą su Valstybės politikų elgesio kodekse ar kituose teisės aktuose nustatytais valstybės politiko elgesio principais ir reikalavimais;

31.4. rekomenduoti viešai atsiprašyti;

31.5. įtarus esant nusikalstamos veiklos požymių, perduoti medžiagą ikiteisminio tyrimo įstaigoms ar prokuratūrai;

31.6. konstatuoti, kad Tarybos narys yra praleidęs iš eilės 3 Tarybos posėdžius be pateisinamos priežasties, ir teikti Vyriausiajai rinkimų komisijai siūlymą dėl Tarybos nario įgaliojimų nutraukimo.

32. Komisija gali nutraukti tyrimą, jeigu iki tyrimo pabaigos Tarybos narys savo elgesį ar veiklą pripažino neetiškais, nesuderinamais su savo pareigomis ar institucija, kurioje jis eina pareigas, ir dėl to viešai atsiprašė.

33. Komisijos priimtuose sprendimuose nurodomos Komisijos nustatytos faktinės aplinkybės, asmens, kurio veikla tiriama, paaiškinimai, įrodymai, kuriais grindžiamos Komisijos išvados, argumentai, dėl kurių atmetami tam tikri teiginiai, teisės aktas, kuriuo vadovaujantis priimtas sprendimas.

34. Apie Komisijos atliktą tyrimą ir priimtą sprendimą pranešama asmeniui, pateikusiam skundą Komisijai, Tarybos nariui, dėl kurio yra priimtas sprendimas, ir Vyriausiajai tarnybinės etikos komisijai.

35. Po kiekvieno Komisijos posėdžio gali būti parengiamas pranešimas žiniasklaidai. Pranešimą raštu arba žodžiu gali pateikti tik Komisijos pirmininkas ar Komisijos įgaliotas jos narys ir tik tokį, kokį įgaliojo pateikti Komisija.

36. Komisijos sprendimai yra vieši ir turi būti skelbiami Kauno miesto savivaldybės interneto svetainėje.

37. Informaciją apie Komisijos sprendimus žiniasklaidai teikia Komisijos pirmininkas arba jo įgaliotas Komisijos narys. Komisijos nariai posėdyje pareiškę atskirąją nuomonę dėl tyrimo išvadų, turi teisę apie tai pateikti informaciją.

38. Komisijos sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka per vieną mėnesį nuo sprendimo paskelbimo arba jo įteikimo Tarybos nariui, dėl kurio yra priimtas sprendimas, dienos.

**VIII SKYRIUS**

**BAIGIAMOSIOS NUOSTATOS**

39. Komisija yra atskaitinga Tarybai ir atsiskaito Tarybos veiklos reglamento nustatyta tvarka.

40. Komisija sudaroma ir naikinama, jos sudėtis keičiama, jos nuostatai tvirtinami, keičiami ir pripažįstami netekusiais galios Tarybos sprendimu.

41. Komisijos posėdžių protokolai ir kiti dokumentai saugomi teisės aktų nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_